வலம் வந்து வணங்கும்போது மூன்று ஆல மரங்கள் பிறை வடிவில் திகழும் பரிதிநியமம் திருத்தலத்தை அடைந்தார். அந்த மூன்று ஆலமரங்களில் நடுவில் உள்ள ஆலமரத்தில் ஒரு பெரிய ரிஷி தியானத்தில் அமர்ந்திருப்பதைக் கண்டு அவரை வணங்கி நின்றார். கண் மூடி தியானத்தில் அமர்ந்திருந்த அந்த முனிவர் தன்னுடைய ஞான திருஷ்டியால் சூரிய பகவான் தன்னை வணங்குவதை அறிந்து கண் திறந்து அவரை வரவேற்றார். சூரிய பகவான் தான் பெற்ற சாபம் குறித்தும் அதை நிவர்த்தி செய்ய தன்னுடைய தந்தை அளித்த வழிபாடுகள் குறித்தும் தெரிவித்தார். காச்யபர் என்ற பெயரைக் கேட்டதுமே அந்த முனிவர் எழுந்து நின்று இரு கைகளையும் தலை மேல் கூப்பிக் கொண்டு கிழக்கு நோக்கி சாஷ்டாங்கமாக தரையில் விழுந்து வணக்கம் தெரிவித்தார். சூரிய பகவான் ஒரு கணம் திகைத்து விட்டார். தனக்கு தன் தந்தை மேல் உள்ள அபிமானத்தை விட நாம் யார் என்று அறியாத இந்த முனிவர் தன் தந்தை மேல் என்ன மரியாதையும் மதிப்பும் வைத்திருக்கிறார் என்ற பிரமிப்பில் வாயடைத்து நின்றார்.